“สุเชษฐ์” มอง SET ทดสอบ 1,700 จุด อานิสงส์ “กรุ๊ปทัวร์จีน” เข้าไทย คัด 6 หุ้นเด่น
“สุเชษฐ์ สุขแท้” มอง SET บวก รับข่าวจีนเปิดประเทศ นำร่องจัดกรุ๊ปทัวร์เที่ยวไทยเต็มรูปแบบ 6 ก.พ.นี้ แนะเก็บ CPALL-CRC-AMATA-KBANK-BANPU-MAKRO
“สุเชษฐ์” มอง SET มีโอกาสทดสอบแนวต้านสำคัญ 1,700 จุดอีกครั้ง รับอานิสงส์จีนเที่ยวไทย คัด 6 หุ้นน่าเก็งกำไร
24 ม.ค. 2566

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (24 ม.ค. 66) ว่า แนวโน้มตลาดหุ้นไทยวันนี้อยู่ในทิศทางบวก รับข่าวจีนเปิดประเทศแล้วนำร่องจัดกรุ๊ปทัวร์เที่ยว 20 ประเทศรวมถึงไทยเต็มรูปแบบ เริ่มวันที่ 6 ก.พ.66 นี้ อย่างไรก็ตามคาดกรอบดัชนีให้แนวรับ 1,670 จุด ส่วนแนวต้าน 1,700 จุด
นอกจากนี้ ปริมาณการซื้อขายน้ำมันมีลักษณะการขยับในทิศทางที่เพิ่มขึ้น เพราะปริมาณการใช้น้ำมันเพิ่มขึ้นจะส่งผลให้เศรษฐกิจไทยดีขึ้น ทั้งนี้น่าจะเป็นผลบวกต่อหุ้นในกลุ่มพาณิชย์, อุตสาหกรรม ที่คาดว่าหลังจีนเปิดประเทศเต็มรูปแบบ จะทำให้มีชาวจีนเข้ามาทำการลงทุน ซื้อขาย เพิ่มมากขึ้น
สำหรับหุ้นแนะนำ บริษัท ซีพี ออลล์ จำกัด (มหาชน) หรือ CPALL ให้แนวรับ 67.50 บาท ส่วนแนวต้าน 71 บาท, บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ให้แนวรับ 42-43 บาท ส่วนแนวต้าน 45-47 บาท, บริษัท อมตะ คอร์ปอเรชัน จำกัด (มหาชน) หรือ AMATA ให้แนวรับ 20.40 บาท ส่วนแนวต้าน 21.10 บาท, ธนาคารกสิกรไทย จำกัด (มหาชน) หรือ KBANK ให้แนวรับ 140 บาท ส่วนแนวต้าน 150 บาท, บริษัท บ้านปู จำกัด (มหาชน) หรือ BANPU ให้แนวรับ 12.10 บาท ส่วนแนวต้าน 13 บาท
รวมถึงแนะนำหุ้นพื้นฐานดีอย่าง บริษัท สยามแม็คโคร จำกัด (มหาชน) หรือ MAKRO ให้ราคาเป้าหมาย 45 บาท
อย่างไรก็ตามตลาดหุ้นไทยอาจยังต้องจับตาผลการประชุมคณะกรรมการนโยบายการเงิน หรือ กนง. ในวันพรุ่งนี้ 25 ม.ค. 66 คาดว่าจะมีการปรับขึ้นอัตราดอกเบี้ย
 